Тхылъым и пщIэмрэ и щIэупщIэмрэ къэIэтын
Урысыбзэмрэ щэнхабзэмкIэ фестивалым, «Дэ Урысейм дрицIыхущ» зыфIащам, и программэм хэту фокIадэм и 27-м «Книга и чтение в современном социокультурном пространстве» «стIол хъурей» КъБКъУ-м щекIуэкIащ.
Ар къызэрагъэпэщащ КъБКъУ-м и щIэныгъэ библиотекэмрэ урысыбзэмрэ бзэ щIэныгъэхэмкIэ и кафедрэмрэ.
ЗэIущIэм хэтащ КъБКъУ-м и лэжьакIуэхэмрэ студентхэмрэ, Налшык къалэ администрацэм егъэджэныгъэмкIэ и департаментым и унафэщIым и къалэнхэр зыгъэзащIэ Нэгъуей Риммэ, Налшык дэт гимназие №4-м, курыт школ №5-м, Щхьэлыкъуэ курыт школ №1-м и егъэджакIуэхэмрэ еджакIуэхэмрэ, КъБР-м и Жылагъуэ палатэм хэт Котляровэ Марие, УФ-м и ТхакIуэхэм я зэгухьэныгъэм хэт, усакIуэ Куэшбей Жамбулэт, КъБР-м ис муслъымэнхэм я дин IуэхущIапIэм и унафэщIым и къуэдзэ Сыжажэ Алим, КъБР-м Тхылъыр фIыуэ зылъагъухэм я зэгухьэныгъэм и гъэзэщIакIуэ гупым и унафэщI Шинкарёвэ Наталье, «Днипро» лъэпкъ щэнхабзэ центрым и унафэщI Харченкэ Светланэ сымэ, нэгъуэщIхэри.
«СтIол хъурейм» и къалэн нэхъыщхьэр къыдэкIуэтей щIэблэм литературэм гулъытэ нэхъыбэ хуегъэщIынырщ, ныбжьыщIэхэм я творческэ жэрдэмыр ядэIыгъынырщ.
— Иджырей къэпщытэныгъэхэм къызэрагъэлъэгъуащи, щIэблэм тхылъ еджэн яфIэфIкъым. ЦIыхум и зыужьыныгъэм и къигъэхъуапIэ нэхъыщхьэу щытын хуейхэм ящыщщ тхылъыр. ЩыцIыкIум щегъэжьауэ еджэным гу хуегъэщIыпхъэщ, — жиIащ Нэгъуей Риммэ къыщыпсалъэм.
КъБКъУ-м и педагогикэ институтым и унафэщI Михайленкэ Ольгэ студентхэр библиотекэм зэрыкIуэр къэхутэным теухуауэ ирагъэкIуэкIа щIэупщIэныгъэм къигъэлъэгъуахэм къызэхуэсахэр щигъэгъуэзащ. Абы кърикIуахэм ятепщIыхьмэ, студентхэм тхылъ еджэн яфIэфIкъым. а щытыкIэм зегъэхъуэжын зэрыхуейм къыхэкIыу щIалэгъуалэр тхылъым дезыгъэхьэхыну Iэмалхэр къызэрыхэлъхьапхъэр жиIащ Михайленкэ Ольгэ. Апхуэдэу литературэ клубхэр къызэгъэпэщыныр, абыхэм тхы- гъэ нэхъыфIхэр щызэпкърыхыныр хэкIыпIэхэм ящыщ зыуэ къелъытэ абы.
«СтIол хъурейм» къыщыпсэлъахэм тхылъым и мыхьэнэм и инагъымрэ арыншэу зэрызыпхуэмыужьынумрэ къыхагъэщащ.
Библиотекэхэм, егъэджэныгъэ IуэхущIапIэхэм, тхылъ щапIэхэм, тхылъ тедзапIэхэм, тхакIуэхэм я зэгухьэныгъэхэм, литературэ клубхэм, музейхэмрэ хъыбарегъащIэ IэнатIэхэмрэ я къару зэхалъхьэу тхылъым и пщIэмрэ и щIэупщIэмрэ къэIэтыным телэжьэн зэрыхуейм арэзы техъуащ зэIущIэм хэта псори.
Геляевэ Марзият,
КъБКъУ-м и пресс-IуэхущIапIэм и лэжьакIуэ.
